Politiet advarer mod færdsel på stranden ved Hanklit på Mors på grund af store sten, der falder ned.

Stranden under Hanklit på Nordmors er ikke stedet at gå sig en aftentur i dag. Midt- og Vestjyllands Politi advarer mod færdsel på stranden efter meldinger om store sten, der falder ned af skrænten. - Der er borgere, der ringer ind og siger, at der ryger store sten ned af klitten. De siger det er på grund af blæsten, siger vagtchef hos Midt- og Vestjyllands Politi, Ole Vanghøj. Politiet har sendt en patrulje mod Nordmors for at se nærmere på klinten. Indtil til stedet er undersøgt nærmere, opfordrer vagtchefen borgere til at undgå at opholde sig på skrænten eller umiddelbart under den. - Der skulle hænge nogle flere løse sten deroppe, så man skal holde sig til vandkanten, hvis man går forbi, siger Ole Vanghøj. Vurderer patruljen, at det ikke er sikkert at færdes på stranden, vil den blive spærret af, fortæller vagtchefen. - Det er her ved Hanklit på Nordmors, at Midt- og Vestjyllands Politi har fået flere meldinger om faldende sten. Nogle så store som fodbolde, siger Ole Vanghøj.